龍頭畫舸

龍頭畫舸綵烏竿。宮戱長疑競渡看。休令玉腕爭搖櫓。却苦春風二月寒。

【自註】白樂天詩。龍頭畵舸啣明月。鵲脚紅旗蘸碧流。范成大吳郡志。白居易因黃橘。夜夜泛太湖。其詩云。十隻畵舸何處宿。洞庭山脚太湖心。又自太湖寄元稹詩云。報君一事君應笑。五宿澄波皓月中。則連五日夜。在湖心泛舟。雖白公風格高邁。好事不窘。亦當時法綱之踈。不以爲恠。古今時異如此。晉書。車駕出。刻烏於竿上。曰相風竿。

【詩評】蓬篳之士。例多善寫孤峭枯寂之狀。而若至繁華富貴之塲。嗒然散慮。如白日欲眠。伊人反是氣像。一㨾豪爽。而句句加註。昔人比之剃僧髮折袜線。况註註之註。以爲畫蛇添足乎。